Beer Fellows: Summer Seasonal Beer Review
Posted by Beer Meets Cheese at 12:26:00 PM
Labels: affligem, belgian beer, north 45 pub, portland beer, summer beer, trumer pils Goeie werke – Baptistekerk Kemptonpark
Kategorie: Goeie werke
Die evangelie in ’n neutedop
On Januarie 28, 2017 Mei 19, 2017 By baptistekerkkemptonparkIn Christus,Evangelie,Geloof,Goeie werke,Jesus
Paulus het ‘n paar boeke vol geskryf waarin hy die evangelie ontrafel het. Die hele Romeine handel oor die teorie en praktyk van hierdie één onderwerp. Ons moet egter nie net een aspek daarvan bestudeer nie, maar ook die geheelbeeld kry. En dit gee Rm.1:17 vir ons.
Wat is die geregtigheid van God waarvan Paulus in v.17 praat? ‘n Mens kan skaars hierdie vraag beantwoord sonder om aan Martin Luther te dink. Hy wou geweet het hoe hy, ‘n verlore sondaar, aanneemlik kan wees voor God.
Die geregtigheid van God in Rm.1:17 het hom mal gemaak. Hy het gedink dit verwys na God se regverdige karakter waardeur Hy sondaars straf. ‘Ek het die geregtigheid van God gehaat,’ het hy gesê. ‘Ek was kwaad vir God. Deur die mens se erfsonde is hy reeds vir ewig verlore. Die Tien Gebooie verpletter ons. En asof dit nie genoeg is nie, dreig die Here ons nog verder met sy geregtigheid en toorn wat in die evangelie geopenbaar word!’
Maar na ‘n lang gestoei het die Here sy oë oopgemaak om Paulus se woorde te verstaan: God het sy geregtigheid as ‘n gratis geskenk belowe aan dié wat in sy Seun glo. ‘Ek het gevoel dat ek opnuut gebore is, en dat ek deur die oop hekke van die paradys ingegaan het,’ het hy gesê.
Maar op daardie stadium (1513) het Luther nog gedink dat regverdigmaking ‘n aksie van God is waardeur hy die sondaar se natuur verander (die Bybel noem dit wedergeboorte). Hy het eers in 1518/19 besef dat regverdigmaking die aksie van God is waardeur Hy dié wat in Jesus glo, onskuldig en regverdig verklaar.
Waar Adam en die res van die mensdom gefaal het, was Jesus Christus volmaak gehoorsaam aan die Vader. Hy het ook die straf wat ons verdien het op Homself geneem aan die kruis. Dié wat in Hom glo se sonde word uit die rekordboeke uit verwyder (Kol.2:14); God reken dan sy Seun se volmaakte geregtigheid aan hulle toe, asof dit húlle was wat die wet perfek gehoorsaam het (2 Kor.5:21).
Dít is die geregtigheid van God waarvan Paulus in v.17 praat. En dit is hiérdie geregtigheid wat maak dat die evangelie nie net nuus is nie, maar goeie nuus. Dit is die hartklop van die evangelie. Elke ander godsdiens sê: ‘Probeer net ‘n bietjie harder en hoop vir die beste.’ Die evangelie sê: ‘Jy kan niks doen om jouself te red nie; God het alles gedoen. Hy is jou enigste hoop om gered te word: sý perfekte lewe, kruisdood en opstanding.’
Omdat Christus dan ons geregtigheid is (Jer.23:6, 33:16, 1 Kor.1:30), kan ons net aanneemlik wees voor God as Hý in ons plek staan. Dus moet ons saam met Paulus en Luther begeer om “in Hom gevind te word, nie met my geregtigheid wat uit die wet is nie, maar met dié wat deur die geloof in Christus is, die geregtigheid wat uit God is deur die geloof” (Fil.3:9).
Sonder hierdie geregtigheid is ons oppad hel toe en is daar vir ons geen hoop om in God se heilige teenwoordigheid in te kom nie. Volgens 3:21 help dit nie eers jy onderhou die wet om God se guns te probeer wen nie: “Maar nou is die geregtigheid van God geopenbaar sonder die wet”. Daar is net een manier om hierdie geregtigheid te kry. En dit lei ons na die volgende punt toe.
Die sondaar se geloof
Ongelowiges het ‘n lae siening van God. Hulle dink dat hulle Hom deur hulle onvolmaakte gehoorsaamheid tevrede kan stel. Wanneer Hy hulle deur die wet van hulle sonde oortuig, probeer hulle om een of ander betaling te maak sodat Hy hulle sal vergewe. Martin Luther en George Whitefield het dit gedoen.
Beide van hulle het growwe klere gedra en hulleself in die winter laat koud kry, in die hoop dat hierdie kastyding die Here tevrede sou stel. Beide van hulle het vir ure op die grond gelê en hulle sondes bely. Beide van hulle het vir lang tye gevas, sodat hulle liggame swak geword het.
In ons kultuur is mense nie so fanaties nie. En tog het ons ‘n manier ontwikkel waardeur ons probeer om onsself teen die blitsende pyle van God se wet te beskerm. Wanneer die wet ons in ‘n hoek druk sê ons: ‘Niemand is perfek nie; dit is maar net menslik om te sondig.’
Maar waar het God gesê dat Hy vir ons twee of drie gratis sondes gee? En wie het gesê dat dit normaal is om te sondig? Is dit nie abnormaal en die gevolg van die sondeval nie? Of het die Here sy heilige standaard verlaag en sy volmaakte karakter gekompromeer om by ons aan te pas?
Om jou sonde te verskoon of dit met godsdienstige dade te probeer regmaak, gaan nie werk nie. Daar moet ‘n ander oplossing wees. En dit is die een wat Paulus in v.17 gee: “uit geloof tot geloof”. Dit beteken eenvoudig dat Christus se geregtigheid in die evangelie van begin tot einde deur die geloof verkry moet word. En as gevolg hiervan kan alle godsdienste in twee kampe verdeel word:
[i] Dié waarin mense dink dat hulle in hulleself goed genoeg is om die Here se guns te wen.
Soos ‘n klein seuntjie wat dink dat hy nie sy pa se hulp nodig het om oor die straat te loop nie, dink hulle dat hulle nie Jesus se geregtigheid nodig het om voor God aanvaar te word nie.
“Want omdat hulle die geregtigheid van God nie ken nie en hulle eie geregtigheid probeer oprig, het hulle hul aan die geregtigheid van God nie onderwerp nie.” (10:3).
Hierdie mense vertrou op hulleself en hulle pogings om regverdig te wees voor God. George Whitefield het gesê dat dit makliker is om met ‘n tou van sand na die maan toe te klim, as om deur jou goeie werke in die hemel te kom.
[ii] Bybelse Christenskap waarin die mens homself as ‘n verlore sondaar beskou en geensins op sy goeie werke vertrou nie, maar op “die geregtigheid naamlik van God deur die geloof in Jesus Christus vir almal en oor almal wat glo” (3:22).
Die profeet se getuienis
Uit die apostel se aanhaling van Hab.2:4 leer ons dat die regverdige uit of deur die geloof sal lewe. Maar vandag is daar mense wat dit nie verstaan nie. Hulle sê dat geloof iets is wat ons tot ons redding bydra, die één ‘werk’ waardeur ons gered moet word. Volgens hulle word ons nie deur ons geloof gered nie, maar op grond daarvan. Die nuutse Afrikaanse Bybel vertaal dit ook so.
Maar geloof is nie die basis vir ons redding nie – Christus se lewe, kruisdood en opstanding is. Geloof is maar net die kanaal waardeur ons hierdie geregtigheid van Christus ontvang (v.17). Kom ek illustreer dit só:
Jy voel goor en maak ‘n afspraak by die dokter. Hy sê vir jou dat jy terminaal siek is: jy het net ‘n paar weke oor om te lewe. Maar hy het ‘n vloeistof wat jou kan genees. Vir die vloeistof om te werk moet hy dit direk in jou are inspuit. Hy doen dit en jy word gesond. Wat het jou genees: die vloeistof of die inspuiting? Die vloeistof natuurlik. Maar hoe het hy die vloeistof in jou are gekry? Deur middel van die inspuiting.
Net so is dit nie die inspuiting van geloof wat jou red nie, maar die vloeistof van genade. Maar die enigste manier om die lewegewende vloeistof van genade te ontvang, is deur die inspuiting van geloof. Jy kan dan nie sonder geloof gered word nie, maar dit is nie jou geloof wat jou red nie – dit is God se genade.
Dit was nog altyd die manier om gered te word, ook in die Ou Testament. Eva, Moses, Rut en Dawid is nie deur hulle wetsonderhouding gered nie, maar deur hulle geloof in die Messias wat sou kom (vgl. Rm.4, Jes.53, Jer.23:5-6). Hab.2:4 illustreer dit vir ons.
Die Here het vir Habbakuk gesê dat Hy vir Israel deur die Babiloniërs sou straf. Dié wat hierdie waarskuwing geglo het en hulle bekeer het, sou gelewe het.
Net so waarsku die Here ons dat die finale oordeel oppad is. Dié wat hulle bekeer en in Jesus glo, sal die ewige lewe ontvang (v.17, Jh.10:10, 17:3).
Die meeste Suid-Afrikaners het nog nooit hierdie lewe ontvang nie. Ek twyfel ook nie vir ‘n oomblik dat sommige van hulle van tyd tot tyd in ons kerke sit nie. Hulle het nog nooit die wonderlike waarheid van regverdigmaking deur die geloof verstaan, of die voordele wat daaruit voortspruit ervaar nie.
Hulle het nog nooit skuldig in die hof gestaan, en gesien hoe die Regter hulle boete betaal en hulle skuld afskryf nie. Hulle het ook nog nooit gehoor dat Hy besluit het om hulle nie na die bouvallige huise van hulle sonde toe terug te stuur nie, maar dat Hy besluit het om hulle as sy kinders aan te neem, sodat die hemel met al sy skatte nou aan húlle behoort.
En hulle sal ook nie hierdie dinge verstaan, totdat hulle nie geloof verstaan nie. Dit is tog deur geloof wat ons elke ander voorreg ontvang. Daarom is dit baie belangrik om te verstaan hoe die Bybel geloof definieer. As jy vir die deursnee Afrikaner vra wat geloof is, sal jy een van volgende antwoorde kry:
#1: ‘Geloof is om te weet dat die Here daar is vir jou. Hy help jou. Bid daarom elke dag tot Hom, want sonder Hom kan jy nie deur die dag kom nie; sonder Hom kan jy nie lewe nie.’
Dit is ‘n tydelike geloof wat niks te doen het met reddende geloof nie.
#2: ‘Geloof is iets wat jy moet uitspreek (‘positive confession’). Jy moet genoeg geloof hê en in jou woorde glo. Jy moet in jou geloof glo en nie twyfel nie. As jy nie die geld of gesondheid kry waarvoor jy gebid het nie, is dit omdat jy nie genoeg geloof het nie.’
Hierdie is die Word of Faith beweging se vals geloof. Dit is jammer dat baie mense dit met reddende geloof verwar. Reddende geloof het niks te doen met hoe sterk of hoe swak jou geloof is nie. Eintlik gaan dit nie eers oor jou geloof nie, maar oor die Een in wie jy glo. Die Puritein,Thomas Watson, het gesê: ‘A weak faith may receive a strong Christ… The promise [of salvation] is not made to strong faith, but to true [faith].’
#3: ‘Geloof is om te weet dat jy die potensiaal het om ‘n sukses van jou lewe te maak. Glo daarom in jouself en die vermoeëns wat die Here jou gegee het.’
Te veel gelowiges weet nie hoe om te onderskei tussen die Bybel en die teorieë van moderne sielkunde nie.
#4: ‘Geloof is ‘n risiko wat jy neem en ‘n sprong in die donker. Ek sal eerder die kans vat en in Jesus glo as om uit te vind dat die hel regtig is, en dan vir ewig daar te moet brand.’
Iemand wat só praat wys dat hy nie reddende geloof verstaan nie. Volgens die 1 Kor.15:1-19 en soortgelyke tekste rus ons geloof nie op die verrotte fondasie van ‘n onsekere hoop nie, maar op die historiese feite van Christus se ewige Godheid, sy vleeswording, sy kruisdood vir sondaars, sy begrafnis en sy liggaamlike opstanding.
“Die geloof dan is ‘n vaste vertroue op die dinge wat ons hoop [nie ‘n onsekere hoop nie, maar ‘n vaste Bybelse hoop], ‘n bewys van die dinge wat ons nie sien nie.” (Heb.11:1).
#5: ‘Geloof is om vas te hou aan Jesus se kruisdood en opstanding, en om daarna te strewe om volgens die Bybel te lewe.’
Hierdie een is subtiel, maar dit is nie reddende geloof nie. Dit is die leuen waarteen Paulus die Galasiërs gewaarsku het. Hierdie mense sê dat geloof in Christus nie genoeg is nie (kontr. 3:28). Hulle glo in redding deur geloof plus dinge soos kerkbywoning, tiendes, vas en gebed, Sabbatsonderhouding, hulp aan die armes, die navolging van ‘n sekere dieët, ens. Hulle sê: ‘As jy genoeg hiervan gedoen het, sal God jou sondige rekord skoonvee en jou regverdig maak (en ook hier is hulle definisie nie Bybels nie).’
#6: ‘Geloof is om te weet dat Jesus die Seun van God is wat mens geword het, aan die kruis gesterf het vir ons sondes, en opgestaan het uit die dood – niks meer nie en niks minder nie.’
Vir baie van ons mense klink dit reg, maar ons moet hulle help om nie hiervoor te val nie. Satan en sy demone glo dit ook, en hulle is nie gered nie (Mk.1:24, 5:7, Jk.2:19). Om gered te word kan jy nie minder as dit glo nie. Maar reddende geloof stop nie by die feite nie. Om bloot op ‘n ‘altar call’ te reageer of ‘n sondaarsgebed op te sê sonder dat jy jou bekeer het, is nie reddende geloof nie.
Vandag is daar mense wat nie bekering by hulle definisie van geloof wil insluit nie, omdat hulle dit as ‘werk’ beskou. In sommige gevalle is dit ‘n poging om vir geliefdes te skerm wat hulle ‘harte vir die Here gegee het’, maar nie verander het nie. Volgens hulle is dié mense vleeslike Christene wat vir Jesus as Verlosser aangeneem het, maar nog nie as Here nie.
Maar Jesus (wat die Verlosser en Here is!) het gesê dat jy die boom aan sy vrugte sal ken. Dit wys dan vir ons dat mense wat in Jesus glo maar hulle nie bekeer het nie, nie werklik in Hom glo nie. Geloof en bekering is kante van dieselfde munt (Hd.20:21). Ons kan praat van ‘n berouvolle geloof en ‘n gelowige bekering. Om van jou sonde af weg te draai is bekering, en om na Jesus toe te draai is geloof. Hierdie geloof en bekering sal altyd lei tot goeie werke (Jk.2:14-26, 2 Pt.1:5-7). John Piper sê: ‘It is faith alone which justifies, but the faith which justifies is not alone.’
#7: ‘Geloof is om met sekerheid te weet dat jy aan Jesus behoort en dat jy oppad is hemel toe.’
Hier gaan jy vir die enkele depressiewe Eeyore’s in jou gemeente moet wys dat sekerheid van geloof nie dieselfde is as geloof nie. Dit is moontlik dat iemand ware geloof kan hê, sonder dat hy of sy sekerheid van geloof het. Jy sal hierdie mense moet help om objektief te fokus en nie subjektief nie. Ware geloof fokus op Christus, en nie op ‘n gevoel wat jy in jouself het nie.
Geloof, soos bekering (Hd.5:31, 11:18, 2 Tm.2:25), is iets wat net God vir jou kan gee (Ef.2:8-9, Fil.1:29). Dit is Hy wat jou instaatstel om te kan
Geloof beteken om glad nie op jouself of jou pogings staat te maak om aanneemlik te wees voor die Here nie; geloof vertrou volkome op Christus se Persoon, lewe, kruisdood en opstanding. Werke verhef die sondaar; geloof verhef vir Jesus (Ef.2:8-9).
Geloof hou nie op wanneer jy tot bekering gekom het nie, maar hou aan totdat jy die dag doodgaan (Mt.10:22, Lk.22:32, Hd.14:22, Kol.1:23).
As beproewing maak dat jy nie meer in Jesus glo nie, het jy in die eerste plek nie reddende geloof gehad nie (Heb.10:38-39, 1 Pt.1:5-7).
Hierdie laaste definisie van geloof is die regte een. Die ware Christen bely dit, al kan hy dit nie noodwendig in soveel woorde sê, of al die verse onthou nie. Ons kan nie bekostig om op hierdie punt te wankel nie. As iemand sê dat jy op enige ander manier gered kan word, is hulle onder God se ewige vervloeking (Gal.1:8-9).
Jy kan nie jou vingers kruis en hoop dat mense op jou begrafnis sal sê: ‘As daar nou een persoon was wat reguit hemel toe is, is dit sy’ nie. As jy dít dink, vertrou jy op jouself en is jy oppad hel toe.
Wees eerder soos die siek vrou wat in die 1700’s gelewe het. Martin Boos, ‘n Duitse Katoliek, het haar besoek en gesê: ‘Ek is seker dat jy in vrede sal sterf; jy het so heilig gelewe.’ Sy het geantwoord:
‘As ek op my werke vertrou sal ek verseker verlore wees. Ek vertrou op Jesus my Verlosser, en daarom kan ek in vrede sterf. Hoe anders kan ek voor die hemelse Regbank staan, waar ek rekenskap van my woorde moet gee? Watter een van ons dade sal nié te lig bevind word wanneer dit in God se skaal geweeg word nie? Nee, as Christus nie vir my gesterf het nie, sou ek vir ewig verlore gewees het, ten spyte van al my goeie werke. Christus is my hoop, my verlossing en my ewige blydskap.’
 Michael Reeves, The Unquenchable Flame, pp.47-48
 N.R. Needham, 2000 Years of Christ’s Power: vol.3, p.70
 Reeves, Ibid, p.38 en Arnold Dallimore, George Whitefield, pp.73-76
 Iain Murray, Heroes, p.55
 Thomas Watson, A Body of Divinity, p.220 (eie beklemtoning).
 Wayne Grudem, Systematic Theology, p.709
 John Piper, Future Grace, p.21
 Iain Murray, The Old Evangelicalism, p.99
Sout en lig vir Suid-Afrika
On Oktober 16, 2015 Oktober 16, 2015 By baptistekerkkemptonparkIn Christelike lewe,Evangelisasie,Goeie werke,Wereld
In Suid-Afrika is gay huwelike wettig. Amerika het dit onlangs aanvaar. Ateïste sê Christenskap het ‘n negatiewe effek op die wêreld. ‘Ons sal beter wees daarsonder,’ sê hulle. In die afgelope 20 jaar – vandat ons ‘vryheid’ verkry het – het die moraliteit in Suid-Afrika drasties verval. Ons is nie net meer immoreel nie, maar sterk oppad om a-moreel (geen moraliteit nie) te word. Vandat aborsie wettig is, het die westerse samelewing meer mense vermoor as Hitler en Stalin.
Die Suid-Afrikaanse regering het vir hulself ‘n tiener grootgemaak wat nou groter en sterker is as hulle; ‘n tiener wat hulle nie kan beheer nie. Die tragedie is dat hulle aanhou om vir die rebelse tiener wapens in die hand te stop, deurdat hulle sonde wettig maak. Erger as dit is dat een van ons land se grootste kerke ingekoop het deur gay huwelike te aanvaar.
Matteus 5:13-16 is Jesus se beroep op ware gelowiges om nie deur die wêreld beïnvloed te word nie, maar om die wêreld te beïnvloed. Ons kan nie ons boodskap en waardes versag, omdat ons die wêreld wil wen nie. Die manier om die wêreld te wen is nie om soos hulle te word nie, maar om sout en lig te wees.
Ons het onlangs Trompie op YouTube ontdek. Dit verskil opmerklik van moderne TV-programme. In moderne stories praat kinders terug met hulle ouers, is die pa ‘n slap idioot, is die pa en ma geskei, is die ma ‘n professionele vrou vir wie geld belangriker is as haar kinders, spring tieners saam in die bed.
In Trompie is dit anders. Trompie het respek vir sy pa en praat nie terug nie. Sy pa is die leier in hulle huis, sy ma sorg vir haar gesin, en Trompie en sy maats doen onskuldige kattekwaad. Hierdie vergelyking weerspieël die verskil tussen ‘n sameweling met Christelike waardes en een daarsonder.
Die wêreld sal ‘n effek hê op Christene (v.10-12), maar ‘n Christen wat v.3-9 doen sal ook ‘n effek hê op die wêreld (v.13). Sout gee smaak (Job 6:6), is ‘n anti-septiese middel (Esegiël 16:4, vandag nog gorrel mense met lou soutwater), en het gedien as ‘n perseveermiddel in ‘n leefwêreld sonder vrieskaste. Die wêreld is sleg, maar sou slegter gewees het sonder die kerk se invloed. Let op die verskil tussen kulture waar die kerk ‘n sterk invloed het en kulture daarsonder.
In die eerste soort werk mense hard; hulle is nie lui nie.
Mense is eerlik en nie skelm nie.
Die samelewing is basies moreel en nie a-moreel nie.
Mense is hiegiënies, nie sieklik nie.
Woonbuurte en strate is skoon en nie vol rommel nie.
Mense het maniere en is nie barbaars nie.
Mense is geletterd en het ‘n algemene kennis.
Die land is ekonomies sterk en het ‘n lae werkloosheidsyfer.
Die owerhede en landsburgers hou goed in stand en breek dit nie af nie.
Mense neem inisiatief en dink verder sonder dat hulle in detail instruksies moet kry.
Mense is stiptelik en lewer goeie diens.
Mense neem ander in ag en daar is wet en orde op die pad.
Die land bevorder navorsing.
Die regering beskerm babas en die huwelik. Die samelewing is teen gay huwelike, aborsies, en egskeiding.
Die misdaadsyfer is laag. Die doodstraf word toegepas. Misdadigers is bang vir die gereg.
Daar is goeie sorg vir siekes in hospitale.
Daar is dissipline in huise en skole.
Jong mense is ordentlik en goed-gemanierd.
In die 1980’s het Peter Hammond ‘n brief geskryf oor die gevare wat hy in Suid-Afrika sien. Die brief se titel was ‘Wake up, South Africans’. Daarin het hy verwys na die res van die wêreld wat van Suid-Afrika praat as Puriteins, outyds, en Victoriaans, omdat homoseksualiteit ‘n misdaad is, ons nie pornografiese films en sekere musiek toelaat nie, ons teen aborsie is, en drankwinkels en flieks toe is op Sondae.
Hammond het gewaarsku dat gebed uit die parlement sal wegval, eksplisiete Christen-wette geskrap sal word, die Bybel en gebed uit weermag-parades en skole sal wegval, jóú belastinggeld vir aborsies sal betaal, pornografie in winkels verkoop sal word, evolusie en ateïsme die opvoedingsisteem sal domineer, tegniese punte in die wet die misdadiger sal beskerm, terwyl wetsgehoorsame burgers wat hulleself verdedig gestraf sal word, en die geskiedenis herskryf sal word uit ‘n Marxistiese oogpunt.
Hierdie dinge het presies so gebeur. Hoekom? Want die kerk het haar invloed in die samelewing verloor. Die sout het laf geword (v.13). Pure sout kan nie laf word nie, maar die sout by die Dooie See raak besmet met gips [Eng. gypsum] en ander minerale. Dit smaak laf en is oneffektief om verrotting te keer. Die Dooie See se sout help nie eers vir die mishoop of jou tuin nie (Lukas 14:34-35), want dit maak die plante dood (Deuteronomium 29:23, Jeremia 17:6). Dit help net vir die voetpaadjie waar mense loop, sodat die gras en bossies nie daar kan groei nie (v.13).
‘n Samelewing waar die kerk só is, sal Bybelse waardes versaak en binne ‘n paar geslagte soos ongesoute biltong verrot. Kyk maar hoe vervalle is lande waar Moslems, ateïste (kommuniste), en Hindus regeer.
Toe ek in graad 7 was het ons ‘n veldskool gehad in Amsterdam. Op die eerste aand was ek laat vir die opening. Ek het na die groep toe gehardloop en nie die pale met kabels tussen-in gesien nie – dit was te donker. Ek het oor die kabels geval en my skene stukkend geskaaf. As daar genoeg lig was sou ek die kabels gesien het, en nie so seergekry het nie. Christene is lig vir die wêreld om hoop, rigting, en verligting te bring (v.14-16).
Iemand wat v.3-9 doen, sal ‘n lig skyn in die donker wêreld (v.14, Efesiërs 5:8). Net soos jy nie ‘n stad op ‘n berg kan wegsteek nie, kan ‘n ware Christen nie sy getuienis wegsteek nie – almal kan sien hy is anders (v.14). Lig is gegee om op ‘n staander te wees, sodat die hele huis lig het (onthou dat huise in die eerste eeu maar klein was, sodat ‘n enkele lamp die hele huis kon verlig). ‘n Mens is nie veronderstel om ‘n lig onder ‘n mandjie weg te steek nie (v.15).
Moet dan nie skaam wees dat jy ‘n Christen is, sodat jy stilbly nie. Laat die lig van jou goeie werke skyn, sodat mense daardeur getrek word en vrae vra (v.16, 1 Petrus 3:15). Moenie net heilig lewe, sonder om met jou mond van die Here te getuig nie. Moet ook nie met jou mond getuig, maar dit met jou dade weerspreek nie. Doen beide.
Moenie die lig van jou goeie werke skyn in ‘n klooster of in jou huis agter tralies nie. Skyn jou goeie werke voor mense (v.16). So sal hulle sien dat jy ‘n goeie Vader het, en hulle sal Hom verheerlik (v.16, 1 Petrus 2:12). Selfs as hulle nie Christene is nie, sal hulle deur ons lewens móét erken dat Jesus en sy volgelinge die ware Jakob is.
Hoe kan ons prakties hierdie bose samelewing beïnvloed? Jy hoef nie uit jou pad uit te gaan om dit te doen nie. Jy hoef nie betrokke te raak in georganiseerde projekte om kos en komberse vir armes te gee voordat jy sout en lig kan wees nie. Wees net heilig en gehoorsaam die Skrif, en jy sal ‘n invloed hê. Dit kan nie anders nie. Martyn Lloyd-Jones het gesê: ‘Christians, by being Christian, influence society almost automatically.’
Jy sal ‘n effek hê as jy:
Die Skrif volg en hard werk.
Uitstekende en flink diens lewer.
Billik is met jou pryse en nie mense uitbuit nie.
Jou baas of onderwyser respekteer.
Gaaf is met jou werkers.
Nie saam met die res lag vir vuil grappe nie.
Jou tong in toom hou en mooi praat (Kolossense 4:6).
Nie dronk word by die werksbraai nie.
Nie flirt op kantoor nie.
Geduldig en vriendelik is by binnelandse sake.
Hulpvaardig is met kliënte op ‘n Vrydag.
Ander bo jouself stel op die pad.
Nie oor die regering kla nie, maar praat oor die voorregte wat God vir ons gee (Filippense 2:14-15).
Goed doen aan jou vyande (Romeine 12:20).
Nie geïrriteerd is met jou kinders nie, maar met hulle speel.
Onderdanig is aan jou man (1 Petrus 3:1-2, Titus 2:5).
Mooi praat van jou vrou en haar liefhet.
Dadelik luister vir jou ouers.
Die evangelie deel.
Selfs net ‘n bietjie sout kan ‘n groot verskil maak, hetsy vir smaak, ‘n anti-septiese middel, of persevering. Net so kan ‘n individu of ‘n klein groep Christene ‘n groot invloed hê (Handelinge 17:6). Moet daarom nie moed verloor omdat ons ‘n klein kerk is, of omdat jy die enigste Christen is in jou gesin, familie, woonbuurt, klas, of werkplek nie.
Wil jy jou lig skyn en die samelewing beïnvloed? Jy is soos die maan wat die son se lig weerkaats. Jesus is soos die son, die bron van alle lig (Johannes 8:12). Leef naby Hom, sodat jy sý lig weerkaats. As jy soos die wêreld in sonde leef, sal jou getuienis geen effek hê nie. Ons kan dan nie saam met die NG-Kerk gay huwelike goedkeur nie. Anders sal jy wees soos sout wat nie ‘n invloed het nie, maar deur gips en ander minerale beïnvloed en besmet word (v.13). Jy probeer die onmoontlike regkry: jy wil donker uitdryf met donker. Die Skrif sê: “En word nie aan hierdie wêreld gelykvormig nie, maar word verander deur die vernuwing van julle gemoed.” (Romeine 12:2).
Skyn die lig van Jesus op ‘n donker wêreld. Verwag dat mense gered sal word, maar verwag ook dat hulle die lig sal haat en dit wil uitdoof (v.10-12, Johannes 3:19-21). Duisternis kan egter nie die lig uitdoof nie. In 1555 het Bloody Mary vir Hugh Latimer en Nicholas Ridley rug aan rug vasgebind om hulle te verbrand. Die 80-jarige Latimer het deur die vlamme na Ridley geroep: ‘Be of good comfort, Master Ridley, and play the man; we shall this day light such a candle, by God’s grace, in England, as I trust shall never be put out.’
Hoekom moet jy die samelewing met sout en lig beïnvloed? As jy nie anders lyk as die wêreld nie, is jy deel van hulle. ‘n Kerk wat soos die wêreld lyk beteken niks vir God, sy Koninkryk, en verlore sondaars nie. Jy kan net sowel deel wees van ‘n kerk wat in die geheim vergader in ‘n grot. En wat is dit anders as om jou lig weg te steek onder ‘n maatemmer (v.15)?
In die mid-1500’s het Johannes Calvyn in Geneve, Switserland gepreek. Hy het geen politieke posisie beklee nie, maar het bloot die evangelie gepreek. Sy prediking het Geneve op sy kop gekeer. Mettertyd het die stadsraad wette ingebring teen egbreuk, dans, prostitusie, pornografie, dronkenskap, dobbel, lastertaal, ongehoorsaamheid aan jou ouers, ens.
Na drie jaar in Geneve het die Skotse hervormer, John Knox gesê hy het nog nooit so iets in sy lewe gesien nie. In 1610 (46 jaar na Calvyn se dood) het ‘n Duitse Lutheraanse pastor genaamd Valentine Andreae, die stad besoek. Volgens Andreae se getuienis het Geneve die pefekte regering en ‘n pragtige moraliteit gehad. Die stad het kleiner oortredings soos twis en leuens gestraf. Groter oortredings het skaars voorgekom. Die huis waar Andreae gebly het, is gekenmerk deur daaglikse huisgodsdiens, ‘n vrees vir God in woord en daad, en matigheid in kos, drank, en kleredrag.
Calvyn se invloed het nie net sy eie stad, land, en era beïnvloed nie. Amerika, Engeland, Suid-Afrika, en baie ander lande is deur hom beïnvloed. Soveel so, dat TIME Magazine in 2009 gesê het Calvinisme is onder die top 10 mees invloedryke ‘idees’ in Amerika. Sal ons nie dieselfde beteken vir Suid-Afrika, die wêreld, en die geslagte wat kom, as ons Matteus 5:13-16 ernstig opneem nie?
 Alvin Schmidt, How Christianity Changed the World
 The Battle for South Africa, Reformation Society, pp.4-5
 The Sermon on the Mount: vol.1, p.156
 Michael Reeves, The Unquenchable Flame, p.138
 N.R. Needham, 2000 Years of Christ’s Power: vol.3, pp.221-224